બારડોલી નગરપાલિકામાં ઘણા સમયથી મહેકમ મુજબ કર્મચારીઓની ભરતી કરવામાં આવી નથી. ક્લાર્ક અને કોમ્પ્યુટર ઓપરેટરની પોસ્ટ ખાલી જ પડી હોય મોટા ભાગનું કામ પટાવાળા કક્ષાના કર્મચારીઓના માથે છે. નગરપાલિકામાં પટાવાળાનો હોદ્દો ધરાવતા કેટલાક કર્મચારીઓ આજે પણ ક્લાર્કની કામગીરી કરી રહ્યા છે. આ પટાવાળાઓ પૈકી પાંચ પટાવાળાને ક્લાર્કની બઢતી મળે તે માટે પાલિકા દ્વારા ગત 26મી એપ્રિલ 2018ના રોજ જિલ્લા કલેક્ટર અને નગર નિયામકમાં દરખાસ્ત કરવામાં આવી હતી. જો કે આ દરખાસ્ત 17મી મેના રોજ નામંજૂર થઈને આવતા કર્મચારીઓમાં નારાજગી જોવા મળી હતી. દરમ્યાન બારડોલી નગરપાલિકાના કારોબારી ચેરમેન ઉદેસિંગ સેંગર અને એક અધિકારીએ પોતાના માણસોને બઢતી આપવા માટે કવાયદ શરૂ કરી હતી. જે મુજબ કારોબારી સમિતિમાં અધ્યક્ષ સ્થાનેથી માત્ર તેમની નજીકના ત્રણ કર્મચારીઓને જ ક્લાર્કની બઢતી આપવાનો ઠરાવ કરવામાં આવતા અન્ય કર્મચારીઓમાં રોષ ભભૂકી ઉઠ્યો છે. કારોબારી અધ્યક્ષે અન્ય કર્મચારીઓએ તેમની વિરુદ્ધ ફરિયાદ કરી હોય જાણી બુઝીને બઢતી અટકાવી દીધી હોવાનો પણ ગણગણાટ સાંભળવા મળી રહ્યો છે. જો સરકાર બઢતી મંજૂર કરતી ન હોય તો કારોબારી સમિતિમાં કઈ રીતે આ અંગે ઠરાવ કરી પ્રમોશન આપી શકાય તે અંગે પણ પ્રશ્ન ઊભા થયા છે. જે ત્રણને બઢતી આપવામાં આવી છે તેમાંથી બે કર્મચારીઓની તો પાણી વિભાગમાં ભરતી થઈ હતી. જો કે તેમ છતાં તેઓ હાલ પાલિકાના અન્ય વિભાગોમાં ક્લાર્કની પોસ્ટ પર વટથી કામ કરી રહ્યા છે.